Komisijos Reglamentas (EEB) Nr. 1985/74
1974 m. liepos 25 d.
nustatantis išsamias karpio referencinių kainų ir franko pasienyje kainų nustatymo taikymo taisykles
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1970 m. spalio 20 d. Tarybos reglamentą (EEB) Nr. 2142/70 dėl bendro žuvininkystės produktų rinkos organizavimo [1] su paskutiniais pakeitimais, padarytais Reglamentu (EEB) Nr. 1555/74 [2], ypač į jo 18a straipsnio 5 dalį,
kadangi Reglamento (EEB) Nr. 2142/70 18a straipsnio 1 dalyje numatyta, kad karpio referencinės kainos gali būti nustatomos prieš kiekvienų prekybos metų pradžią; kadangi įvairiais laikotarpiais, būtinais nurodyti kiekvienais prekybos metais, šios kainos gali skirtis priklausomai nuo sezoninių kainų svyravimų;
kadangi 18a straipsnio 2 dalyje numatyta, kad referencinės kainos nustatomos remiantis produkto, apibrėžto prekiniais rodikliais, produkcijos kainos vidurkiu, užregistruotu reprezentacinėse Bendrijos gamybos zonose per trejus paskutinius metus iki referencinės kainos nustatymo datos; kadangi šiame reglamente turėtų būti apibrėžtos sąvokos "karpis", "reprezentacinė gamybos zona" ir "pagaminimo kaina";
kadangi komercinę reikšmę turi tik gyvas karpis, sveriantis ne mažiau kaip 800 gramų; kadangi dėl to pirmiau minėtas 18a straipsnis turėtų apsiriboti tik tokiais produktais;
kadangi karpių auginimo vietos Bendrijoje yra labai išsklaidytos; kadangi dėl to reprezentacine gamybos zona turėtų būti laikoma teritorija, kurioje pagaminama 15 %. Bendrijos produkcijos;
kadangi produkcijos kainos reprezentacinėse gamybos zonose kiekvienais prekybos metais skiriasi; kadangi nuo lapkričio 16 d. šios kainos turi tendenciją kristi ir kadangi dėl to prekybos metai turėtų būti atitinkamai suskirstyti;
kadangi pirmiau minėto straipsnio 3 dalyje numatytas kompensacinis mokestis, jei iš nurodytos vietos atvežto karpio normalaus komercinio kiekio franko pasienyje kaina žemesnė už referencinę kainą; kadangi normaliu komerciniu kiekiu galima laikyti mažiausiai 1000 kg karpių;
kadangi tam, kad būtų galima nustatyti kuo tikslesnę franko pasienyje kainą, turi būti nurodyta informacija, į kurią būtina atsižvelgti; kadangi tai reiškia ne tik muitinės ir prekybos dokumentuose nurodytas kainas, bet ir bet kurią kitą informaciją apie trečiųjų šalių taikomas kainas;
kadangi šiame reglamente numatytos priemonės atitinka Žvejybos produktų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Šis reglamentas taikomas gyvam karpiui, sveriančiam ne mažiau kaip 800 gramų.
2 straipsnis
1. Kasmet iki birželio 1 d. valstybės narės informuoja Komisiją apie vidutines mėnesio produkcijos kainas, užregistruotas reprezentacinėse gamybos zonose, ir apie parduoto karpio kiekį. Šiais pranešimais atsižvelgiama į paskutinių trejų metų iki referencinių kainų nustatymo dienos duomenimis.
"Pagaminimo kaina" - kaina, kuria gamintojas parduoda prekes didmeniniam pirkėjui.
2. Reprezentacinės gamybos zonos yra šios:
Vokietija: | Oberpfalz |
visa Oberfranken Mittelfranken zona. |
Prancūzija: | Dombes |
visa Brenne Sologne zona |
3 straipsnis
Karpio referencinė kaina nustatoma šiems laikotarpiams:
- nuo rugpjūčio 1 d. iki lapkričio 15 d.,
- nuo lapkričio 16 d. iki kitų metų liepos 31 d.
4 straipsnis
1. Franko pasienyje kaina nustatoma kiekvienai kilmės vietai remiantis visa turima informacija ir ypač valstybių narių pranešimais. Valstybės narės šiuo tikslu pirmiausia naudojasi muitinės dokumentuose, pateikiamuose kartu su importuojamais produktais, ir sąskaitose-faktūrose bei kituose prekybos dokumentuose esančia informacija. Jos kasdien praneša Komisijai apie kiekvieno normalaus komercinio kiekio pagal kilmės vietą kainas, užregistruotas prekių gabenimo per sieną metu.
2. Nustatant franko pasienyje kainą, atsižvelgiama ir į bet kurią kitą informaciją apie trečiųjų šalių taikomas kainas, pvz.:
a) trečiųjų šalių eksporto kainas;
b) kainas, užregistruotas įvežant į Bendriją;
c) kainas, užregistruotas eksportuojančių trečiųjų šalių rinkose.
3. Renkant informaciją, naudojamasi šiais šaltiniais:
a) eksportuojančių trečiųjų šalių kompetentingų institucijų paskelbta oficialia informacija;
b) informacija, kuri paskelbta valstybių narių ir trečiųjų šalių specialiuose prekybos leidiniuose;
c) informacija, kurią pateikė profesinės ir prekybos organizacijos bei gamintojų ir prekybininkų atstovai valstybėse narėse ir trečiosiose šalyse.
5 straipsnis
Šis reglamentas įsigalioja 1974 m. rugpjūčio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1974 m. liepos 25 d.